Tiedote 15.11.2016

Jokaiselle lapselle oikeus harrastaa

Partiolaiset haluavat madaltaa harrastuksen aloittamisen kynnystä. Pääkaupunkiseudulla on Yhteisvastuukeräyksen turvin alkamassa useita tällaisia hankkeita.

Pääkaupunkiseudun Partiolaiset on käynnistänyt Helsingin Mellunkylässä uuden asuinaluetoiminnan, jonka tavoitteena on saada partioon mukaan lisää lapsia, nuoria ja aikuisia erityisesti maahanmuuttajataustaisista perheistä. Toiminta on osa valtakunnallisen Yhteisvastuukeräyksen tuotoilla käynnistettävää hanketta, jonka tavoitteena on harrastusten avulla estää lasten ja nuorten syrjäytymistä.

Keskeistä toiminnassa ovat eri osapuolten kanssa yhdessä järjestettävät avoimet retket sekä muu partio-ohjelmaan perustuva avoin toiminta alueen eri-ikäisille asukkaille. Yhteistyökumppaneina toimivat muun muassa Helsingin Diakonissalaitos sekä Helsingin nuorisoasiainkeskus, jonka kanssa suunnitellaan leirinohjaajakoulutuksen järjestämistä alueen nuorille. ”Kohdennetulla toiminnalla halutaan tuoda esiin, että partio on kaikille avoin harrastus. Mellunkylässä asuu paljon lapsia ja perheitä, mutta tilastojen valossa partiota on vähän tarjolla”, kertoo projektipäällikkö Riikka Nenonen.

Pääkaupunkiseudulla on vuoden 2017 aikana alkamassa myös pienempiä, alueellisia Yhteisvastuuhankkeita, joiden tarkoituksena on madaltaa kynnystä aloittaa partioharrastus. Näiden hankkeiden turvin partiolaiset haluavat tavoittaa sellaisia lapsia ja nuoria, joille harrastuksen aloittaminen on syystä tai toisesta tavallista haastavampaa.

Lasten ja nuorten harrastustoimintaa tuettava myös tulevaisuudessa

Helsingin nuorisoasiainkeskuksessa kolme vuotta toiminut Hyvä vapaa-aika -hanke on tuonut esiin, että harrastustoimintaan mukaan tulemista vaikeuttaa taloudellisten seikkojen lisäksi moni muukin asia. ”Tutkimustemme mukaan nuorta ympäröivällä harrastuskulttuurilla sekä heidän kyvyillään ja tiedoillaan on paljon merkitystä. Tietääkö nuori esimerkiksi, miten uimahallissa tai harrastuspaikassa tulee toimia”, kysyy hankkeen tutkija Anna Anttila. Hyvä vapaa-aika -hankkeessa tuettiin nuorten harrastamista järjestelmällisesti koulun ja nuorisotyön yhteistyönä koko yläkoulun ajan. Hankkeen tutkimustuloksista julkaistaan raportti keväällä 2017.

”Haluamme partiossa olla lisäämässä lasten, nuorten ja perheiden mahdollisuuksia harrastaa ja kuulua merkityksellisesti johonkin porukkaan”, toteaa Pääkaupunkiseudun Partiolaisten puheenjohtaja Anna Haavikko. ”Partiota tulee voida harrastaa jokaisella asuinalueella pääkaupunkiseudulla myös tulevaisuudessa”, kiteyttää Haavikko.

**Lisätiedot**

Riikka Nenonen

Mellunkylän lapset -toiminnan projektipäällikkö

Pääkaupunkiseudun Partiolaiset

p. 044 218 4344, riikka.nenonen@partio.fi

www.pääkaupunkiseudunpartiolaiset.fi

tutkija Anna Anttila, p. 040 167 7987

projektipäällikkö Suvi Ervamaa, p. 040 679 0401

Helsingin nuorisoasiainkeskus, Hyvä vapaa-aika -hanke

www.vapari.munstadi.fi